joelniklaus/EU_Wikipedias huggingface dataset:
Kostol svätého Antona Pustovníka (Červený Kláštor)

Kostol svätého Antona Pustovníka v areáli Červeného kláštora je gotický rímskokatolícky kostol zo začiatku 14. storočia nachádzajúci sa v areáli kartuziánského kláštora severne od centra obce Červený Kláštor v tradičnom regióne Zamagurie v Prešovskom kraji na severovýchodnom Slovensku. Má priznaný štatút národnej kultúrnej pamiatky.

Dejiny a charakteristika 
Kostol bol postavený ako jednoloďová budova v gotickom slohu v dobe založenia kláštora na začiatku 14. storočia v roku 1319. Napriek viacerým reštauráciám kláštorného komplexu si kostol zachoval pôvodný ráz. Najvýznamnejšie zmeny siahajú do polovice 18. storočia, kedy bol kostol barokovo vyzdobený (vrátane štukovej a maliarskej výzdoby) a v budove boli inštalované oltáre.

Je súčasťou pamiatkovej zóny Kartuziánskeho kláštora v obci Červený Kláštor a je dominantou kláštorného komplexu. Na zoznam kultúrnych pamiatok bol kostol zapísaný 30. októbra 1963.

Kostol slúži ako múzejný objekt a nekonajú sa v ňom bohoslužby. Patrí pod Múzeum Červený Kláštor, ktoré bolo zriadené v roku 2009 a je zamerané priamo na históriu a duchovné posolstvo Kláštora kartuziánov v obci Červený Kláštor a v regióne Zamagurie.

Galéria

Referencie 

Národné kultúrne pamiatky na Slovensku pred rokom 2002
Rímskokatolícke kostoly na Slovensku
Kostoly v okrese Kežmarok
Gotické kostoly na Slovensku
Kultúrne pamiatky v okrese Kežmarok
Červený Kláštor
Architektúra z 1319
Kostoly zasvätené svätému Antonovi Pustovníkovi
Philipp Kukura

Philipp Kukura (* 26. marec 1978, Bratislava) je slovenský fyzikálny chemik pôsobiaci ako profesor chémie na University of Oxford, je členom Exeter College.

Životopis 
Narodil sa v Bratislave v roku 1978 v rodine herca Juraja Kukuru. V 1984 sa ocitol s rodičmi v emigrácii v nemeckom Hamburgu, kde v roku 1998 ukončil Gymnázium Viliama I. V 2002 získal na oddelení chémie Oxfordskej univerzity Master of Chemistry. V 2006 získal PhD na oddelení chémie Kalifornskej univerzity v Berkeley. Do 2010 pôsobil ako postdoktorandský výskumný asistent pod vedením profesora Vahida Sandoghdara na Spolkovej vysokej technickej škole v Zürichu. Na Oxfordskej univerzite pôsobil v laboratóriu fyzikálnej a teoretickej chémie od roku 2011 ako univerzitný lektor, od 2014 ako mimoriadny profesor (Associate professor) a od 2016 ako profesor. V 2018 založil spoločnosť Refeyn Ltd. v ktorej je výkonným riaditeľom. Je ženatý, má jednu dcéru.

Vzdelanie 
 1998 – maturita (Abitur) – Gymnázium Viliama I. (Wilhelm-Gymnasium), Hamburg, Nemecko
 2002 – Master of Chemistry – Department of Chemistry, University of Oxford
 2006 – PhD. – Department of Chemistry, University of California, Berkeley

Ocenenia 
 2011 – Harrison-Meldola Memorial Prize, Royal Society of Chemistry (Kráľovská chemická spoločnosť)
 2014 – zisk grantu Európskej rady pre výskum (ERC) pre mladých výskumníkov
 2015 – Marlow Award, Royal Society of Chemistry
 2016 – Malá medaila sv. Gorazda Ministerstva školstva, vedy, výskumu a športu Slovenskej republiky
 2017 – Cena Asociácie európskych biofyzikálnych spoločností (EBSA) pre mladých výskumníkov
 2018 – Klungova-Wilhelmyho vedecká cena za chémiu
 2019 – Blavatnikova cena pre mladých vedcov v Spojenom kráľovstve v oblasti chémie

Referencie

Externé odkazy 
Osobná stránka na Exeter College (po anglicky)
Stránka projektu na University of Oxford (po anglicky)
Stránka Refeyn Ltd. (po anglicky)

Slovenskí chemici
Osobnosti z Bratislavy
Vyučujúci na University of Oxford
Riadni členovia Učenej spoločnosti Slovenska‎
Judy Greer

Judy Greer, rod. Judith Therese Evansová (* 20. júl 1975, Detroit, Michigan, USA) je americká herečka, spisovateľka a režisérka.

Životopis 
Jej matka Mollie Ann (rod. Greer) je správkyňa nemocnice, otec Rich Evans strojár.

Navštevovala Churchill High School, kde sa zúčastnila Programu kreatívneho a múzického umenia a promovala na DePaul University v roku 1997. Neskôr začala používať rodné priezvisko jej matky (Greerová), pretože niekoľko ďalších herečiek používalo meno Judy alebo Judi Evansová.

Kariéra 
Debutovala v hororovom filme Stricken z roku 1998. O rok neskôr hrala hlavnú úlohu Fern Mayo v čiernej komédií Diabolská hra (Jawnbreaker). Neskôr sa objavila v niekoľkých romantických komédiách, ako príklad Po čom ženy túžia (What Women Want; 2000) či Svadby podľa Mary (The Wedding Planner; 2001).

Hrala jednu z vedľajších úloh v uznávanom seriáli Arrested Development v rokoch 2003 až 2005, neskôr sa k natáčaniu pripojila aj v roku 2013 a 2018.

Hosťovala tiež v rôznych televíznych seriáloch, ako napríklad C.S.I.: Kriminálka Miami (2005), Volajú ma Earl (2006), Californication (2007 – 2008, 2012), Moderná rodina (Modern Family; 2010), Teória veľkého tresku (2010), Ako som spoznal vašu mamu (2010) či iné. V roku 2011 si zahrala jednu z hlavných úloh v seriáli Mad Love po boku Jason Biggsa.

Tiež stvárnila dve rôzne postavy v seriáli Dva a pol chlapa, prvá bola postava Myra Melnick, o ktorú prejavoval záujem Charlie Harper (Charlie Sheen) a neskôr stvárnila postavu Bridget Schmidt, bývalú manželku Waldena Schmidta (Ashton Kutcher).

V novembri 2011 bola ocenená cenou Independent Spirit John Cassavetes Award na filmovom festivale v Denveri. Zároveň sa stala prvou herečkou, ktorá bola ocenená touto cenou.

V roku 2013 hrala postavu pani Desjardin v remaku Carrie, kde hrala po boku Chloë Grace Moretz a Julianne Moore. O rok neskôr prepožičala svoj hlas šimpanzovi Cornelii vo filme Úsvit planéty opíc (Dawn of the Planet of the Apes).

V roku 2014 vydala svoju prvú autobiografickú zbierku esejí s názvom I Don't Know What You Know Me From: Confessions of a Co-Star.

V roku 2015 hrala vo filmoch Jurský svet (Jurassic World) a Ant-Man. V roku 2017 znovu dabovala svoju úlohu Cornelie vo filmovom pokračovaní Vojna o planétu opíc (War for the Planet of the Apes) v roku 2018 opäť zohrala svoju úlohu Maggie Langovej v dobrodružnom filme Ant-Man a Wasp. V rovnakom roku hrala postavu Karen Nelson, dcéru Laurie Strode, v hororovom filme Halloween (2018).

Od roku 2018 vystupovala spolu s Jimom Carrey v seriáli Kidtime.

V roku 2019 potvrdila svoju účasť v hororovom pokračovaní Halloween Kills, ktorý mal premiéru októbri 2021. Objavila sa tiež vo filme Lady of the Manor po boku hercov ako Justin Long či Ryan Phillippe.

Osobný život 
Je vydatá za výkonného producenta Deana E. Johnsena. Je nevlastnou matkou dvoch Johnsenových detí z predchádzajúceho manželstva a bývajú spolu v Los Angeles.

Iné projekty

Zdroj 

Filmové herečky USA
Televízne herečky USA
Dabingové herečky USA
Režiséri USA
Spisovatelia USA
Osobnosti z Detroitu
Policajná brutalita

Policajná brutalita je neprimerané, neopodstatnené alebo protizákonné použitie sily policajtom pri výkone povolania voči jednotlivcovi alebo viacerým osobám. Presné zadefinovanie tohto pojmu je problematické. Americký kriminológ Kenneth Peak uvádza, že občania za policajnú brutalitu pokladajú ako akty fyzického násilia, tak aj verbálne násilie (napr. rasistické verbálne útoky), pričom niektorí sa cítia brutalizovaní už samotnou prítomnosťou policajtov, ktorí pre nich predstavujú establišment (vládnucu vrstvu) a symbolizujú násilie vyvíjané na útlak iných. Americký kriminológ Kenneth Adams rozlišuje medzi použitím neprimeranej sily (excessive force) a policajnou brutalitou. Zatiaľ čo použitie neprimeranej sily môže byť len dôsledkom nesprávneho úsudku policajta, policajnú brutalitu charakterizuje prítomnosť krutého a surového zaobchádzania.

Policajti sú pri výkone svojho povolania zo zákona oprávnený použiť donucovacie prostriedky na prekonanie odporu zadržiavanej osoby, na odvrátenie útoku voči sebe alebo inej osobe alebo na zabránenie inému protiprávnemu konaniu. Policajti majú k dispozícii širokú škálu donucovacích prostriedkov – od hmatov, chvatov, úderov a kopov cez obušky, slzotvorné prostriedky, služobného psa až po použitie strelnej zbrane rôznej intenzity (úder, hrozba, varovný výstrel atď.). Platí, že výber donucovacieho prostriedku a intenzita jeho použitia musí byť zjavne primeraná nebezpečnosti útoku.

Policajná brutalita vo všeobecnosti predstavuje komplexný a zložitý spoločenský problém, ktorý je podmienený viacerými faktormi. Medzi najdôležitejšie príčiny sa spravidla pokladá pracovný stres spojený so sekundárnou, skupinovou socializáciou policajta, pričom určitú úlohu môžu zohrávať aj osobnostné črty policajta (napr. predsudky voči osobám inej farby pleti).

Pozri aj 
 policajná brutalita na Slovensku

Referencie 

Polícia
Radovan Sloboda

Ing. Radovan Sloboda ˙(* 27. máj 1966, Banská Bystrica) je slovenský politik, podnikateľ a športový manažér, od roku 2020 poslanec Národnej rady SR za politickú stranu Sloboda a Solidarita, je tiež členom rady Slovenského tenisového zväzu a predseda tenisového klubu Baseline Banská Bystrica.

Životopis 
Radovan Sloboda sa narodil v Tepliciach. Vyštudoval ekonomiku dopravy na Vysokej škole ekonomickej v Prahe. Po absolvovaní vysokej školy ostal v Prahe pracovať. Neskôr sa vrátil späť na Slovensko a začal aktívne podnikať. Problematike športu sa aktívne venuje od roku 1999, športové hnutie zastupuje v Národnej rade SR. Pôsobí aj ako člen Rady Slovenského tenisového zväzu a ako predseda tenisového klubu TC Baseline Banská Bystrica.

Poslanec NR SR 
Radovan Sloboda bol zvolený za poslanca Národnej rady Slovenskej republiky v parlamentných voľbách 2020 za stranu Sloboda a Solidarita z 19. miesta. Získal 1 863 preferenčných hlasov. V Národnej rade pôsobí ako podpredseda výboru pre vzdelanie, vedu, mládež a šport a je členom výboru na kontrolu činnosti SIS.

Ocenenia 
Radovan Sloboda je držiteľom viacerých ocenení za jeho dlhoročnú prácu pre slovenský šport. Ako nehrajúci kapitán je držiteľom troch extraligových medailí, za prínos pre rozvoj športu získal dvakrát cenu Mesta „športový kolektív mesta Banská Bystrica“, je držiteľ pamätnej medaile STZ za dlhodobú prácu v Slovenskom tenisovom zväze.

Referencie 

Slovenskí politici
Slovenskí podnikatelia
Slovenskí športoví funkcionári
Poslanci NR SR (2020 – 2024)
Politici SaS
Osobnosti z Banskej Bystrice
Nové Horizonty (časopis)

Nové Horizonty je časopis ktorý je zameraný na teológiu, kultúru a spoločnosť. Časopis vychádza štvrťročne.

Vznik časopisu 
Časopis vznikol z iniciatívy prof. Jána Dudu v jeseni 2007. Vznikol z troch dôvodov:
 každoročne sa vracajú kňazi a laici zo štúdii v zahraničí, preto by bolo chybou, nevyužiť ich potenciál a skúsenosti.
 existuje „hlad“ po takomto type periodika, o náročnejšie a hlbšie čítanie má  záujem katolícka inteligencia
 redakcia sa snaží ideovo nadviazať na úspešnú generáciu katolíckych intelektuálov, ktorí zoskupovali okolo rektora kňazského seminára na Spišskej Kapitule – Františka Skyčáka (bolo založené aj občianske združenie s jeho názvom).

Z históriie 
Časopis začal vychádzať v januári 2008. Časopis má udelený imprimatur. Imprimatur udelil spišský diecézny biskup, Mons. František Tondra . Od začiatku vydávania až do do 30. júna 2009 ho vydávalo vydavateľstvo Lúč. Od 1. júla 2009 je vydavateľom Klub priateľov Ferka Skyčáka  . Časopis je distribuovaný vo farnostiach alebo v obchodoch Lúč  a SSV. Medzi ciele časopisu je lepšie sa zorientovať v aktuálnom teologickom a cirkevnom dianí. Redakcia by bola rada ak by sa sformovala okolo časopisu skupina katolíckych intelektuálov s kritickým pohľadom na svet, s kvalitným vzdelaním a láskou k Cirkvi. Cieľom je aj prispenie k budovaniu plodnej a zdravej katolíckej kultúry. Prianie je aj aby čím viac ľudí objavilo vo viere v Boha a v Katolíckej cirkvi ľudské i duchovné hodnoty postavené na Bohočloveku Ježišovi Kristovi, bez ktorých sa nezaobíde žiadna spoločnosť. Časopis chce príspevkami prispieť k formovaniu osobností, ktoré by vedeli reagovať na impulzy spoločenského a cirkevného diania. Tak ako konal František Skyčák, ml., učiteľ Ladislava Hanusa

Redakcia

Zodpovedný redaktor 
 prof. ThDr. ICLic. Ján Duda, PhD.

Výkonný redaktor 
 ThDr. Martin Koleják, PhD.

Redakčná rada 
 prof. ThDr. ICLic. Ján Duda, PhD.
 prof. ThDr. František Trstenský, PhD.
 doc. ICDr. Miloš Pekarčík, PhD.
 doc. ThDr. Branislav Kľuska, PhD.
 doc. PhDr. Marek Forgáč, PhD.
 ThLic. Anton Ziolkovský, PhD.
 SLLic. Pavol Zvara, PhD.
 ThLic. Róbert Neupaer
 PhDr. ICDr. Dušan Pardel PhD.
 ThDr. Viktor Pardeľ PhD.

Referencie

Externé odkazy 
 Nové Horizonty - časopis, oficiálne stránky
 Archív vydaní časpisu v PDF formáte

Kresťanské časopisy
Kresťanské periodiká
Katolícka tlač
Časopisy na Slovensku
Ministerstvo investícií, regionálneho rozvoja a informatizácie Slovenskej republiky

Ministerstvo investícií, regionálneho rozvoja a informatizácie Slovenskej republiky (skratka MIRRI) je slovenské ministerstvo, zriadené k 1. júlu 2020 novelou 134/2020 Z. z. kompetenčného zákona, prijatou 14. mája 2020 počas vlády Igora Matoviča. Nahradilo bývalý Úrad podpredsedu vlády pre investície a informatizáciu, pričom preberie aj oblasť regionálneho rozvoja, ktorá predtým spadala pod Ministerstvo pôdohospodárstva, ako aj niektoré kompetencie, ktoré predtým spadali pod Ministerstvo financií a Úrad vlády. Prvou ministerkou tohoto ministerstva sa stala Veronika Remišová zo strany ZA ĽUDÍ, ktorú do funkcie 1. júla 2020 vymenovala prezidentka Zuzana Čaputová.

Vedenie ministerstva

Úrad podpredsedu vlády pre investície (a informatizáciu) 
 Ľubomír Vážny, SMER – SD, 2012 – 2016
 Peter Pellegrini, SMER – SD, 2016 – 2018
 Richard Raši, SMER – SD, 2018 – 2020
 Veronika Remišová, ZA ĽUDÍ, 2020 – 2020

Ministerstvo investícií, regionálneho rozvoja a informatizácie 
 Veronika Remišová, ZA ĽUDÍ, od 2020

Referencie

Externé odkazy 
 Oficiálna stránka
 Štatút (PDF, 548 kB)

 
Investícií, regionálneho rozvoja a informatizácie
Cocio

Cocio je čokoládový nápoj vyrábaný v Esbjergu v Dánsku. Značku Cocio založil v roku 1951 Anker Pallesen. Predáva sa aj vo Švédsku, kde ponúkajú príchute Cocio Classic a Cocio Dark.

Príchute v Dánsku 
 Cocio Classic
 Cocio Økologisk
 Cocio Light
 Cocio Mørk
 Cocio Chokokaffe
 Congo

V roku 2008 vyrábala nórska spoločnosť Diplom-Is nanuk s príchuťou Cocio.

Referencie

Iné projekty

Externé odkazy 
 Oficiálna webstránka

Nápoje
Dánska kuchyňa
Remuláda

Remuláda (franc. remoulade) je majonézová omáčka vo francúzskej kuchyni. Omáčka sa tradične skladá z nakladaných uhoriek, kapary, petržlenu, jarnej cibuľky, cesnaku, olivového oleja, koreneného octu, horčice a sardely .

Remuláda sa podáva k mäsovým pokrmom, rôsolom, obaľovaným rybám, morským plodom a vareným vajciam. Používa sa tiež v hotdogoch a sendvičoch namiesto masla alebo margarínu.

Literatúra 
 
 GORYS, Erhard. Das neue Küchenlexikon. Von Aachener Printen bis Zwischenrippenstück. 11. vydanie. dtv 36245, Frankfurt am Main 2007, .
 Richard Hering, F. Jürgen Herrmann (Hrsg.): Herings Lexikon der Küche. International anerkanntes Nachschlagewerk für die moderne und klassische Küche. 24., pokročilé vydanie. Fachbuchverlag Pfanneberg, Haan-Gruiten 2009 (Erstausgabe 1907), .

Referencie

Zdroj 

Omáčky
Francúzska kuchyňa
Neil Armstrong Operations and Checkout Building

Neil Armstrong Operations and Checkout Building (v preklade: Budova operácií a testov Neila Armstronga; pôvodne známa ako Manned Spacecraft Operations Building; v preklade: Budova pilotovaných letov) je historická budova na ostrove Merritt na Floride v Spojených štátoch. Päťposchodová štruktúra sa nachádza v priemyselnej oblasti Kennedyho vesmírneho strediska NASA. K vybaveniu budovy patria tiež ubytovne pre astronautov a miestnosti, kde si pred letom obliekajú a kontrolujú skafandre. V budove trávia posledné dni a hodiny pred letom (a taktiež krátko po lete) hlavné a záložné posádky misií od čias programu Gemini v polovici 60. rokov 20. storočia. Ďalšou významnou súčasťou budovy je rozľahlá dielňa, kde sa vykonáva finálna montáž a rôzne kontroly kozmických lodí s ľudskou posádkou. Dňa 21. januára 2000 bola budova zaradená do Národného registra historických miest USA (U.S. National Register of Historic Places).

Využitie v programe Apollo 

Objekt bol postavený v rokoch 1963 až 1964 pod názvom Manned Spacecraft Operations Building pre potreby programu Gemini a následne Apollo. V období programu Space Shuttle bol premenovaný na Operations and Checkout Building (v preklade: Budova operácií a testov), neformálne známy ako O&C.

Výškové skúšobné komory 
V roku 1965 bola v časti High Bay nainštalovaná dvojica výškových (hypobarických) komôr na testovanie environmentálneho systému a systému podpory života veliteľského, servisného a lunárneho modulu kozmickej lode Apollo v simulovaných nadmorských výškach až 76 km. Každá komora je vysoká 18 m (s čistou pracovnou výškou 8,5 m) a vnútorným priemerom 10 m. Maximálnu simulovanú výšku (minimálny tlak) bola schopná dosiahnuť za hodinu. Používali ich hlavné a záložné posádky všetkých pilotovaných misií od tragického Apolla 1 v októbri 1966 až po skúšobný program Apollo-Sojuz v júli 1975.

Využitie po skončení programu Apollo a v súčasnosti 
Počas 80. a 90. rokov 20. storočia sa budova O&C používala na umiestnenie a testovanie vedeckých modulov Spacelab pred ich letmi v nákladovom priestore raketoplánu. Na konci 90. rokov a začiatkom 21. storočia sa tu kontrolovali niektoré moduly a nosníky pre Medzinárodnú vesmírnu stanicu.

V období od júna 2007 do januára 2009 budova prešla rekonštrukciou v hodnote 55 miliónov amerických dolárov. V roku 2014 bola pomenovaná po Neilovi Armstrongovi, prvom človeku, ktorý vstúpil na povrch Mesiaca, pri príležitosti 45. výročia misie Apollo 11. V súčasnosti objekt slúži na finálnu montáž a predletové kontroly kozmických lodí Orion.

Galéria

Pozri aj 
 Neil Armstrong
 Kennedyho vesmírne stredisko

Iné projekty

Externé odkazy 
 Neil Armstrong Operations and Checkout Building na stránkach science.ksc.nasa.gov 
 Neil Armstrong Operations and Checkout Building na stránkach spaceflorida.gov

Zdroj 

Kennedyho vesmírne stredisko
NASA
Stavby na Floride
Sagatka

Sagatka () je vrch v severovýchodnej časti Turzovskej vrchoviny a najvyšší vrch podcelku Predné vrchy.

Polohopis 
Masív Sagatky tvorí výbežok v najsevernejšej časti Predných vrchov, ktorý priamo susedí na severe a východe s Kornickou brázdou a na západe so Zadnými vrchmi. Vrchol leží v katastrálnom území obce Raková asi  severne od centra obce, nad miestnou časťou Korcháň. 

Západné svahy odvodňujú prítoky potoka Trstená, východné svahy prítoky Milošovského potoka.

Turistika 
Vrcholom Sagatky nevedie značkovaný chodník.  Červene značená trasa z Makova vedie cez osadu Korcháňovci, obchádza vrchol severovýchodne a pokračuje južným smerom po hrebeni Predných vrchov do centra Rakovej. Prístup na vrchol je buď z tejto značenej trasy z osady Bzdivonka alebo odbočením z hlavnej cesty v osade Mičkové po neznačenej lesnej ceste.

Referencie

Pozri aj 
 Predné vrchy
 Turzovská vrchovina

 Geomorfologické členenie Slovenska

Vrchy v Turzovskej vrchovine
Vrchy v okrese Čadca
Raková (okres Čadca)
Vrchy pod 1000 metrov na Slovensku
Famke Janssenová

Famke Janssenová (; * 5. november 1964, Amstelveen, Holandsko) je holandská herečka, režisérka, scenáristka a bývalá módna modelka. Je známa aj vďaka svojej úlohe Jean Grey/Dark Phoenix vo sérií filmov X-Men.

Životopis 
Famke Beumer Janssenová sa narodila v roku 1964 v Amstelveene v Holandsku. Má dve sestry, režisérku Antoinette Beumerovú a herečku Marjolein Beumerovú. Po rozvode rodičov si sestry zmenili priezvisko na Beumer. 

Okrem rodnej holandčiny hovorí Janssenová anglicky a francúzsky. Po maturite študovala na univerzite v Amsterdame rok ekonómiu a na začiatku 90. rokov sa študovala na Columbia University.

Kariéra 
V roku 1995 sa Janssenová objavila v prvom filme o Jamesovi Bondovi, kde hrala po boku Pierceho Brosnana, GoldenEye. Janssenová sa predstavila ako zvodná femme fatale, Xenia Onatopp. Koncom 90. rokov hrala vo filmoch ako Faculty, Deep Rising a House na Haunted Hill.

V roku 2000 si zahrala superhrdinku Dr. Jean Gray vo filme od Marvel Studios, X-Men. Svoju rolu si zopakovala aj v druhej časti, v roku 2003. Za túto úlohu získala cenu Saturn Award za najlepšiu herečku vo vedľajšej úlohe.

Tiež sa pripojila k hereckému obsadeniu televízneho seriálu Nip / Tuck ako Ava Moore.

V roku 2011 natočila Janssen drámu Bringing Up Bobby. Napísala aj scenár k filmu, v ktorom hrali Milla Jovovič, Bill Pullman a Marcia Cross. V roku 2013 hrala zápornú postavu Muriel v dobrodružnom filme Hansel & Gretel: Witch Hunters.

V roku 2019 pôsobila ako porotkyňa filmového festivalu Tribeca.

Osobný život 
Janssenová bola vydatá v rokoch 1995 až 2000 za spisovateľa a režiséra Kipa Williamsona. 28. januára 2008 bola na protikorupčnej konferencii OSN v Nusa Dua na Bali vymenovaná za veľvyslankyňu pre integritu Úradu OSN pre drogy a kriminalitu.

Iné projekty

Zdroj 

Holandskí herci
Jana Bittó Cigániková

Mgr. Jana Bittó Cigániková, MBA (* 15. september 1983, Bratislava) je slovenská politička, od roku 2016 poslankyňa Národnej rady SR, kde aktuálne pôsobí aj ako predsedníčka Výboru NR SR pre zdravotníctvo. Je členkou strany Sloboda a Solidarita, kde pôsobí ako tímlíderka pre zdravotníctvo. Vybudovala sieť jaslí a škôlok a je matkou dvoch synov.

Životopis 
Narodila sa 15. septembra 1983 v Bratislave. Po ukončení základnej školy študovala na strednej škole odbor Technicko-informačné služby (19992004). Vysokoškolské vzdelanie nadobudla na Fakulte verejnej správy Vysokej školy ekonómie a manažmentu verejnej správy v Bratislave, odbor Manažment verejnej správy (20092014) a Central european management institute (Praha), odbor Manažment zdravotníctva (20162018).

V 20052006 sa zúčastnila jazykového pracovného pobytu vo Veľkej Británii. Po materskej dovolenke nastúpila v roku 2007 na post obchodného zástupcu pre Slovenskú legálnu metrológiu n.o. Následne pôsobila ako finančná poradkyňa pre Tatra banku a neskôr založila sieť súkromných jaslí a škôlok.

Politická kariéra 
Do strany Sloboda a Solidarita vstúpila v roku 2012, o rok neskôr úspešne kandidovala do krajského zastupiteľstva Bratislavského samosprávneho kraja. Po voľbách v roku 2016 sa stala poslankyňou NR SR a členkou Výboru NR SR pre zdravotníctvo. Počas pôsobenia v poslaneckom klube SaS sa venuje zdravotníctvu a stážuje v niekoľkých zdravotníckych zariadeniach a inštitúciách (nemocnice, poisťovne, ambulancie, lekárne). V roku 2020 obhájila svoj post poslankyne NR SR a zároveň sa stala predsedníčkou Výboru NR SR pre zdravotníctvo.

11. novembra 2022 bola ako predsedníčka výboru odvolaná, zostala však jeho členkou. Po odvolaní vyhlásila: „Politicky som rátala s tým, že budem odvolaná, nakoľko som terčom Igora Matoviča a OĽANO už nejakú dobu. Som rada, že dôvodom je práve môj boj za práva žien.“ Navrhnutie odvolania podla poslanec Martin Čepček (nezaradený), ktorý zdôvodnil, že Bittó Cigániková nemá „odborné ani osobné predpoklady na funkciu“ a že funkciou využíva na šírenie „progresívnej ideologickej agendy“. Návrh na odvolanie z 91 prítomných podporilo 67 poslancov, 22 bolo proti a 2 sa zdržali.

Referencie

Externé odkazy 
 Osobná stránka
 Jana Cigániková – poslanecký profil na webe Národnej rady SR
 Blog na webe denníka SME

Slovenskí politici
Politici SaS
Poslanci NR SR (2016 – 2020)
Poslanci NR SR (2020 – 2024)
Absolventi Vysokej školy ekonómie a manažmentu verejnej správy v Bratislave
Osobnosti z Bratislavy
Marián Viskupič

Marián Viskupič (* 18. október 1977, Bratislava) je slovenský politik, poslanec Národnej rady Slovenskej republiky. Je predsedom Výboru pre financie a rozpočet a poslancom Trnavského samosprávneho kraja. Je zakladajúcim členom strany Sloboda a Solidarita (SaS) a je jej krajským predsedom v Trnavskom kraji.

Životopis 
Narodil sa v Bratislave, základnú školu navštevoval a ukončil v Šúrovciach (1984-1992). Neskôr pokračoval na Gymnáziu v Seredi (1992-1996). Vysokoškolské vzdelanie získal na Prírodovedeckej fakulte Univerzity Komenského v Bratislave v odbore Učiteľstvo všeobecne vzdelávacích predmetov so špecializáciou matematika – biológia (19962001). Rigoróznu prácu obhájil na Katedre antropológie na Prírodovedeckej fakulty Univerzity Komenského v roku 2004 a získal titul RNDr.. Následnú cestu ekonóma odštartoval štúdiom na Fakulte podnikového manažmentu Ekonomickej univerzity v Bratislave s odborom Ekonomika a manažment podniku. Pracovné skúsenosti naberal popri štúdiách ako učiteľ na základnej škole v Šúrovciach a neskôr v Bratislave na Obchodnej akadémii Nevädzová 3. V rokoch 20022010 pôsobil ako manažér v Summit Motors Slovakia a Summit Motors Bratislava a v rokoch 20132017 na pozícii riaditeľa popredných služieb. Dva roky pracoval ako generálny riaditeľ Sekcie majetku a infraštruktúry na ministerstve obrany SR (20102012).

Je ženatý a má dve deti.

Politická kariéra 
V roku 2009 stál pri zrode politickej strany Sloboda a Solidarita (SaS) a zároveň je jej krajským predsedom v Trnavskom kraji. V roku 2017 sa stal poslancom Trnavského samosprávneho kraja za volebný obvod Trnava. V Bratislavskom samosprávnom kraji zastával od roku 2017 funkciu riaditeľa Úradu BSK. Hlavnými činnosťami boli riadenie a organizácia práce Úradu BSK, priame riadenie riaditeľov odborov Úradu a vedúcich oddelení zaradených do priamej riadiacej pôsobnosti, ako aj zamestnancov sekretariátu riaditeľa. V roku 2019 sa stal poslancom NR SR ako náhradník za Luciu Ďuriš Nicholsonovú. V parlamente pôsobil ako podpredseda Výboru pre financie a rozpočet. Ako predseda Výboru pre financie a rozpočet pokračuje v ďalšom volebnom období. Ako ekonóm je za čo najjednoduchšiu formu podnikania bez zbytočných právnych prekážok. V programe SaS sa podieľal na kapitole – „zdravé financie – štátny rozpočet“. Bol za rázne zrušenie zákazu nedeľného predaja, dlhodobo presadzuje zmeny v legislatívnom procese za stranu SaS.

Referencie 

Slovenskí politici
Politici SaS
Poslanci NR SR (2016 – 2020)
Poslanci NR SR (2020 – 2024)
Absolventi Prírodovedeckej fakulty Univerzity Komenského
Osobnosti z Bratislavy
Železničná stanica Sása-Pliešovce

Železničná stanica Sása-Pliešovce je železničná stanica v katastri obce Sása, ale obsluhujúca tiež Pliešovce. Leží na trati 153 Zvolen – Čata.

Stanica obsahuje 4 dopravné a 3 manipulačné koľaje. Za stanicou vo smere od Zvolena dosahuje trať medzi 20. a 21. kilometrom nadmorskú výšku 427 m n.m. Plánovaná bola ako jedna z troch na trati. Staničnú budovu zhotovila firma Spojená stavebná účastinná spoločnosť, Bratislava. Na stanici bola vybudovaná aj hospodárska budova a sklad s nákladnou rampou. Trať bola slávnostne otvorená 15. januára 1925, v pravidelnej prevádzke je od nasledujúceho dňa. ŽSR stanicu Sása-Pliešovce uvádzajú ako príklad monumentálnej stanice, síce odsunutej od osídlenia, ale „znamenajúce spoľahlivý záchytný bod pre cestujúceho alebo náhodného pútnika“.

Vo februári 2019 ŽSR plánovali rekonštrukciu nakladacieho a vykladacieho priestoru s prístupovými cestami. Náklady na stavbu mali byť viac ako 1 milión eur. Stanica by sa mala upraviť podľa nosnostných požiadaviek Ozbrojených síl. ŽSR na rekonštrukcie vybrali firmu RWB z Banskej Bytrice, stáť má 960 tisíc eur. Upravené má byť tiež osvetlenie plochy a elektrické prípojky pre zariadenia OS SR.

Stanica nie je bezbariérovo prístupná.

Referencie

Externé odkazy 
 Stanica na stránke VLAKY.NET
 Projekt VoVlaku

Sása-Pliešovce
Doprava v okrese Zvolen
Sása (okres Zvolen)
Pliešovce
Železničná zastávka Dobrá Niva zastávka

Dobrá Niva zastávka je železničná zastávka v obci Dobrá Niva. Leží na trati 153 Zvolen – Čata medzi stanicami Dobrá Niva a Sása-Pliešovce.

Zastávka má jedno nástupište, administratívne je pridelená k stanici Zvolen. V septembri 2019 sa obec Dobrá Niva opätovne snažila o odkúpenie budovy od ŽSR. Obec ju plánuje „využívať na činnosť klubov, spolkov a združení, ktorých je v obci s 1850 obyvateľmi hneď niekoľko“. Stav budovy vyžaduje opravu, železničné využitie však nemá, lístky sa kupujú vo vlaku.

Referencie

Externé odkazy 
 Zastávka na stránke VLAKY.NET
 Projekt VoVlaku

Dobrá Niva
Doprava v okrese Zvolen
Dobrá Niva (obec)
Železničná stanica Dobrá Niva

Železničná stanica Dobrá Niva je železničná stanica v obci Dobrá Niva. Leží na trati 153 Zvolen – Čata.

Stanica má 3 dopravné, 2 manipulačné a 1 odstavnú koľaj. Administratívne je pridelená k stanici Zvolen, vo Zvolene sídli prednosta stanice.

Stanica bola v posledných rokoch využívaná hlavne ako nákladná. Kvôli blízkosti vojenského obvodu Lešť je využívaná na prekládku vojenskej techniky. Ministerstvo obrany malo v roku 2019 uskutočniť rekonštrukciu nakladacej rampy, peróna a prístupnej cesty.

Referencie

Externé odkazy 
 Stanica na stránke VLAKY.NET
 Projekt VoVlaku

Dobrá Niva
Doprava v okrese Zvolen
Dobrá Niva (obec)
Trieda SNP (Banská Bystrica)

Trieda SNP je ulica v banskobystrickej mestskej časti Banská Bystrica.

Poloha 
Trieda SNP sa nachádza na sídlisku Sídlisko, ktoré bolo okolo nej postavené v rokoch 1953 až 1965. Kopíruje niekdajší kanál odvádzajúci vodu z bývalej mestskej elektrárne. Na západe končí na Námestí slobody. Približne v polovici ju pretína ulica 29. augusta.

Budovy 
 Trieda SNP 20: Základná škola, Trieda SNP 20, Banská Bystrica
 Trieda SNP 53: Študentský domov č. 4 Univerzity Mateja Bela
 Trieda SNP 54: Stredná športová škola 
 Trieda SNP 75: Krajské riaditeľstvo Hasičského a záchranného zboru
 Trieda SNP 75: Sekcia zberu a spracovania dát v priemysle a terénnych zisťovaní v Banskej Bystrici Štatistického úradu SR

Referencie 

Ulice v Banskej Bystrici
Banská Bystrica (mestská časť)
Ulice pomenované po Slovenskom národnom povstaní
Jozef Luscoň

ThLic. Ing. Jozef Luscoň, PhD., SDB (* 18. september 1959, Sihelné, Slovensko) je slovenský rímskokatolícky kňaz, spisovateľ a pedagóg a publicista .

Zo života 
Jeho otec bol drevorubač a matka bola v domácnosti. Pochádza zo štyroch detí, je najstarší. Gymnázium absolvoval v Námestove (terajšie Gymnázium Antona Bernoláka). Potom išiel študovať na Elektrotechnickú fakultu Vysokej školy technickej v Košiciach.  V roku 1988 zložil prvé rehoľné sľuby. Pracoval ako energetik podniku. V júni 1991 bol v Šaštíne vysvätený za kňaza. 
Absolvoval štúdia katechetiky v Krakove. Neskôr študoval katechetiku v Ríme.

Dielo 
 Služba Bohu a ľuďom, Katechetická komisia KBS, 1997, ISBN 80-88680-09-3.
 Tak, to som ja?, Združenie saleziánskej mládeže, 2000
 Poď, podaj mi ruku, Domka, 2001
 Nič krajšie nepoznám ..., Združenie saleziánskej mládeže - Domka, 2002.
 A tak klopem na nebeskú bránu, Vydavateľstvo Don Bosco, 2002, podtitul: Spytovanie svedomia pre mladých (ale nielen pre nich!), ilustrácie: Juraj Martiška.
 Presekajte sa životom, Združenie saleziánskej mládeže - Domka, 2003.
 Slovko do uška, Združenie saleziánskej mládeže - Domka, 2004.
 A toto viete?, Združenie saleziánskej mládeže - Domka, 2004.
 Ovládajú nás masmédiá?, Vydavateľstvo Don Bosco, 2012, Viera do vrecka, 16. diel série, edícia: Praktická príručka pre každého kresťana, ISBN 978-80-8074-158-7.
 Ako prežívať svätú omšu?, Vydavateľstvo Don Bosco, 2013, Viera do vrecka, 27. diel série, edícia: Praktická príručka pre každého kresťana, ISBN 978-80-8074-181-5.
 Eucharistia, brána do neba!, Vydavateľstvo Don Bosco, 2014, Viera do vrecka, 46. diel série, edícia: Praktická príručka pre každého kresťana, ISBN 978-80-8074-283-6.
 Zaľúbenému sa ľahšie žije, Vydavateľstvo Don Bosco, 2016, ISBN 978-80-8074-341-3.
 Kresťan má byť kvas a nie trkvas!, Vydavateľstvo Don Bosco, 2017, Ilustrácie Adrián Giač, ISBN 978-80-8074-380-2.
 Titus ideš!, Vydavateľstvo Don Bosco, 2017, ISBN  978-80-8074-382-6.
 Kto je povolaný, cíti sa milovaný, Vydavateľstvo Don Bosco, 2018, ISBN 978-80-8074-426-7.
 Blahoslavená Anka Víťazstvo vnútornej krásy, Pastoračné centrum Anny Kolesárovej, vysoká nad Úhom, 2018, ISBN 978-80-570-0117-1
 Do akce jde Titus!, Apostolatus Mariae Immaculatae Matris Spei, (Apoštolát P. Marie Neposkvrněné – Matky Naděje), 2019, ISBN 978-80-7266-440-5.
 Choďte, urobte prievan v mediálnom smogu!, Vydavateľstvo Don Bosco, 2019, ISBN 978-80-8074-438-0.
 Tajomstvo biskupovho pohľadu, Nadácia Kňazského seminára biskupa Jána Vojtaššáka, 2021, ISBN 9788056108987. 
 Vie Pán Boh o tom, že existuje? Vtipy Jožka a Jožka, (spoluator: Jozef Kováčik), Vydavateľstvo TV LUX, 2021, ISBN 9788097399634.
 Odkiaľ čerpať radosť a šťastie, Vydavateľstvo TV LUX, 2022, ISBN 9788097399672.

Referencie

Externé odkazy 
 Príbeh zo života rodáka, Don Jozef Luscoň, Sihelník č. 2 2019 pdf

Slovenskí rímskokatolícki kňazi
Slovenskí spisovatelia
Kresťanskí spisovatelia
Osobnosti zo Sihelného
Absolventi Fakulty elektrotechniky a informatiky Technickej univerzity v Košiciach
Tomáš Šudík

Bc. Tomáš Šudík (* 27. február 1996, Humenné) je slovenský politik, poslanec NR SR za stranu Obyčajní ľudia a nezávislé osobnosti. Pôsobil ako občiansky aktivista, ochranár prírody a organizátor protestov Za slušné Slovensko v meste Humenné.

Štúdium 
Vyštudoval Hotelovú akadémiu v Humennom. V roku 2020 ukončil bakalárske štúdium na Fakulte manažmentu Prešovskej univerzity v Prešove. V súčasnosti pokračuje v štúdiu na vysokej škole v Prešove.

Politika 
V roku 2018 sa stal poslancom MsZ v Humennom a v roku 2020 bol zvolený za poslanca Národnej rady Slovenskej republiky za stranu Obyčajní ľudia a nezávislé osobnosti. Je členom Výboru NR SR pre pôdohospodárstvo a životné prostredie a Výboru NR SR pre európske záležitosti. Ako poslanec mestského zastupiteľstva v Humennom predsedá Komisii životného prostredia a verejnej zelene a je členom Komisie športu a Komisie mládeže a tretieho sektora.

Podnikanie 
Už ako študent strednej školy založil internetový obchod na nákup kávy, čajov či čokolády. V roku 2019 otvoril spolu s ďalšími obchodnými partnermi v Košiciach bar s hernými konzolami, spoločenskými hrami či virtuálnou realitou s názvom „Obývačka“.

Občiansky aktivizmus 
V meste Humenné poukazoval na kauzy exprimátorky Jany Vaľovej, a ako predseda miestneho mládežníckeho parlamentu FreeMar spolupracoval na podujatiach pre mladých ľudí, rodiny s deťmi či pre rekreačných športovcov. Taktiež organizoval celomestské brigády v rekreačných zónach pri meste Humenné.

Dlhodobo upozorňuje na environmentálne záťaže na východnom Slovensku, najmä na výruby lesov či na hrozby, súvisiace s odkaliskom Poša a PCB látkami v bývalom závode Chemko Strážske.

Externé odkazy a zdroje 
 Oficiálna stránka
 Tomáš Šudík prijíma vstup do parlamentnej politiky s pokorou - hornyzemplin.korzar.sme.sk
 Jeden z najmladších poslancov štátnicoval! Kvôli KORONAVÍRUSU to bolo inak: V práci dostal opušťák - topky.sk

Slovenskí politici
Politici OĽaNO
Poslanci NR SR (2020 – 2024)
Osobnosti z Humenného
Hossius z Cordoby

Svätý Hossius z Cordoby (iné mená: Hosius Vyznávač, Hos(s)ius alebo Os(s)ius z Cordoby/Córdoby, lat. Ossius Cordubensis; * 256, možno Córdoba† 357/358/359, Córdoba) bol hispánsky biskup v meste Cordóba, poradca cisára Konštantína I., jeden z hlavných obhajcov ortodoxie proti donatizmu a arianizmu, predsedal niekoľkým synodám, respektíve miestnym koncilom, a Prvému nicejskému koncilu. Východnými cirkvami je považovaný za svätého, v západných martyrológiách sa nespomína.

Životopis 
O Hossiovom ranom živote moc nevieme. Za biskupa bol vysvätený niekedy okolo roku 295. Za vlády Maximiána alebo (podľa niektorých zdrojov menej pravdepodobne) Diokleciána bol prenasledovaný (vyznávač - confessor). Zúčastnil sa (podľa niektorých prameňov predsedal) miestnej synode v Elvíre, ktorá sa uskutočnila niekedy okolo roku 300. Následne správy o ňom na vyše 12 rokov miznú. V rokoch 312 až 326 pôsobil ako poradca cisára Konštantína I. v cirkevných záležitostiach (napríklad vo vzťahu k donatizmu). O tom, ako sa s cisárom spoznal sa nič nevie. V roku 324 cisár Hossia vyslal na Východ, aby urovnal spor s ariánmi. V Alexandrii zvolal Hossius synodu, kde egyptský klér odsúdil Ariovo učenie a následne podobnú synodu/koncil zvolal aj v Antiochii (325), kde obdobne arianizmus odsúdil sýrsky klér. Keďže sa však spor nepodarilo urovnať, navrhol Hossius cisárovi Konštantínovi, aby zvolal veľký cirkevný koncil, ktorý mal spor raz a navždy rozhodnúť. Výsledkom snáh bol prvý ekumenický koncil v Nicai (325). Hossius koncilu spolu s rímskymi kňazmi predsedal, a zohral významnú úlohu pri presadení protiariánskej vierouky - mal koncilu predložiť termín homoúsios. Po koncile sa vrátil do Hispánie. V roku 342/343 predsedal synode v Sardike (Sofii). Na synode sa mimo iné prijal kánon o možnosti odvolať sa so sporom k pápežovi, ako k poslednej inštancii. Následne správy o ňom na desať rokov miznú  ďalšou známou zmienkou o ňom je list od pápeža Libéria (okolo 353). Po nástupe ariánskeho cisára Konštantia II. na trón sa Hossius dostal do opozície voči vládnej moci. Po tom, čo cisár od západného kléru žiadal odsúdenie veľkého odporcu arianizmu biskupa Atanáza, Hossius výrazne pokarhal cisára za jeho zasahovanie do cirkevných záležitostí a dokonca aj priamo pred cisárom v Miláne odmietol Atanáza odsúdiť. V roku 356 bol Hossius povolaný na synodu do Sirmia, kde bol uväznený, a pod hrozbou represií v roku 357 ako storočný prinútený podpísať ariánsku formulu (tzv. druhá sriemská formula). Pred svojou smrťou svoj podpis (podľa Atanáza Alexandrijského stiahol, no západné pramene tento údaj neposkytujú.

Je možné, že je adresátom Chalcidiovho (aj Calcidius a Chalkidos, novoplatonik) prekladu a komentára na Platónov spis Tímaios. Iné názory tvrdia, že mohlo ísť o milánskeho patricija Ossia.

Referencie

Externé odkazy 
 Hossius the Confessor na Orthodoxwiki

Narodenia v 256
Úmrtia v 4. storočí
Biskupi Córdobskej diecézy
Storoční ľudia
Forgáč

Forgáč je slovenské priezvisko. Najčastejšie je Orovnici, Rozhanovciach a Seredi.

Známi nositelia 
 Adam Forgáč, uhorský šľachtic-magnát, vojenský veliteľ, krajinský radca, krajinský sudca
 František Forgáč, viac osôb
 Jozef Forgáč, slovenský rímskokatolícky kňaz, salezián, misionár, pedagóg, provinciál
 Marek Forgáč (* 1974), slovenský biskup, publicista
 Marcel Forgáč (* 1971), slovenský moderátor, redaktor, scenárista

Pozri aj 
 Forgáčovci

Slovenské priezviská
Priezviská na Slovensku
Ting Li-žen

Ting Li-žen (čín. , ; 24. október 1992, Wen-čou, Čína) je čínsky šachista, s ratingom Elo 2791 je najlepším čínskym šachovým hráčom a svetovou trojkou na rebríčku FIDE (k 16. 7. 2020).

Šach sa naučil hrať vo veku 4 rokov. Jeho šachová kvalita rýchlo rástla, niekoľkokrát vyhral čínsky šampionát mládeže. V roku 2009 zvíťazil vo veku 17 rokov na národnom šampionáte, čím získal nielen titul veľmajstra, no stal sa aj najmladším čínskym víťazom tohto turnaja v dejinách. V roku 2017 sa tiež ako prvý čínsky hráč kvalifikoval na turnaj kandidátov. Na turnaji v roku 2018 o právo vyzvať na zápas majstra sveta Magnusa Carlsena zvíťazil Fabiano Caruana, Ting Li-žen skončil 4., s konečným výsledkom 7½ bodov zo 14 partií. Kvalifikoval sa aj na ďalší turnaj kandidátov v roku 2020 (ktorý od 26. marca 2020 do 19. apríla 2021 Medzinárodná šachová federácia kvôli pandémii COVID-19 prerušila), kde skončil na piatom mieste.

Referencie

Iné projekty

Externé odkazy 
Ding Liren

Čínski šachisti
Medzinárodní veľmajstri
Šachoví veľmajstri
Adam Savage

Adam Whitney Savage (* 15. júl 1967, New York, New York, USA) je americký priemyselný designér a špecialista na zvláštne efekty, herec, pedagóg, televízna osobnosť a moderátor relácie Ničitelia mýtov na Discovery Channeli. Jeho modely práce sa objavili vo filmoch ako sú Star Wars: Epizóda II - Klonovaní útočia a Matrix Reloaded. Žije v San Franciscu so svojimi synmi-dvojičami a manželkou Juliou.

Mladosť a vzdelanie 
Narodil sa v New Yorku. V roku 1985 vyštudoval Sleepy Hollow High School a neskôr pokračoval v štúdiu na New York University Tisch School of the Arts. Jeho otec Whitney Lee Savage (1928-1998) bol maliar, filmár a animátor známy vďaka svojej práci na relácii Sesame Street a má stálu expozíciu vo Vzdelávacom múzeu Avampato. Jeho matka je psychoterapeutka a sestra Kate je tiež umelkyňa.

Externé odkazy

Zdroj 

Moderátori USA
Televízni herci USA
Ateisti USA
Tvorcovia filmových efektov
Osobnosti z New Yorku
Dana Čahojová

MUDr. Dana Čahojová, rodená Planková (* 16. február 1962, Skalica) je slovenská lekárka a komunálna politička, starostka bratislavskej mestskej časti Karlova Ves.

Vzdelanie a profesionálna kariéra 
Stredoškolské štúdium absolvovala v roku 1980 na gymnáziu Bilíkova v Dúbravke. V roku 1987 absolvovala štúdium všeobecného lekárstva na Lekárskej fakulte Univerzity Komenského v Bratislave a krátko pôsobila ako lekárka v odbore geriatria.

Politická činnosť 
Prvýkrát kandidovala na starostku mestskej časti Karlova Ves v roku 2010 za mimoparlamentnú stranu Slovenský mimoparlamentný snem, kedy získala 23,76% hlasov a prehrala s Ivetou Hanulíkovou, kandidátkou za stranu SMER-SD.

V roku 2014 vyhrala voľby na starostku ako nezávislá kandidátka so ziskom 41,62 %.

Pred komunálnymi voľbami v roku 2018 bola spomínaná ako možná kandidátka na primátora strany OĽaNO s podporou SaS. Kandidátom sa stal Ján Mrva, ktorý v týchto voľbách skončil až štvrtý a nestal sa primátorom. Dana Čahojová obhajila svoju funkciu starostky v komunálnych voľbách so ziskom 69,01 %, pričom oficiálne kandidovala ako nezávislá kandidátka, v rámci politickej a aktivistickej skupiny Naša Bratislava.

Osobný život 
Je vydatá a má šesť detí.

Referencie

Externé odkazy 
 Dana Čahojová – predvolebný profil na webe Naša Bratislava
 Články týkajúce sa Dany Čahojovej na portáli teraz.sk TASR
 Starostka Čahojová: Stranícka knižka bola kedysi hanbou a aj dnes idú mnohí do politiky pre výhody. S tým nesúhlasím – rozhovor na portáli Ženy v meste (2017)

Slovenskí lekári
Slovenskí komunálni politici
Starostovia mestskej časti Bratislava-Karlova Ves
Absolventi Lekárskej fakulty Univerzity Komenského v Bratislave
Osobnosti zo Skalice
Katarína Máliková

Katarína Máliková (* 13. október 1990, Polomka) je slovenská speváčka, klaviristka, hudobná skladateľka a producentka, držiteľka štyroch cien Radio Head Awards.

Životopis 
Vyštudovala klasický klavír a kompozíciu na Konzervatóriu J. L. Bellu v Banskej Bystrici a neskôr pokračovala v štúdiu kompozície na VŠMU v Bratislave, AMUZ v Krakove a na Akadémii umení v Banskej Bystrici. Už v detstve a neskôr aj počas štúdia na konzervatóriu sa zúčastňovala klavírnych a skladateľských súťaží (Klavír 2000, Klavír 2002 Rožňava – 2. a 3. miesto, Celoslovenská skladateľská súťaž Talent Revúca 2002 a 2004 (obe prvé miesta), Súťaž slovenských konzervatórií v odbore skladba 2008 (1. miesto), Súťaž slovenských konzervatórií v komornej hre 2009, kategória klavírne duá (2. miesto) a iné.

Svoj debutový album Pustvopol vydala v roku 2016. Album získal uznanie kritikov a ocenenia na Slovensku aj v zahraničí. Máliková získala v roku 2016 štyri nominácie a vyhrala tri ceny Radio Head Awards za debut roka, najlepší album roka (cena kritikov) a nahrávka roka v kategórii world music/folk. Tiež získala cenu expertov na českom hudobnom festivale Crossroads showcase festival v Ostrave v roku 2017. V roku 2019 vydala svoj druhý album, Postalgia. Postalgia vyhrala cenu novinárov za najlepší album roka na Radio Head Awards 2019. Máliková je autorkou divadelnej aj filmovej hudby. V roku 2020 napísala hudbu pre celovečerný koprodukčný film Kryštof.

Diskografia

Albumy 
 Pustvopol (2016, Slnko records)
 Postalgia (2019, Slnko records)

Referencie

Externé odkazy 
 Oficiálna stránka

Slovenské speváčky
Slovenskí klaviristi
Slovenskí hudobní skladatelia
Slovenskí skladatelia filmovej hudby
Laureáti Radio Head Awards
Osobnosti z Polomky
Paul Rudd

Paul Rudd (angl. Paul Stephen Rudd * 6. apríl 1969, Passaic, New Jersey, USA) je americký herec a komik. V júli 2015 získal svoju hviezdu na Hollywoodskom chodníku slávy.

Životopis 
Narodil sa v meste Passaic v štáte New Jersey. Pochádza zo židovskej rodiny. Keď mal Rudd desať rokov, jeho rodina sa presťahovala do Kansasu. Študoval na American Academy of Dramatic Arts spoločne s hercom Matthewom Lillardom.

Kariéra 
Jeden z jeho prvých úspešných filmov, bol film Clueless s Aliciou Silverstone, z roku 1995. Film mal úspech, preto Rudda obsadzovali aj do iných filmoch. Napríklad Halloween: The Curse of Michael Myers (1995) či The Cider House Rules (1999), za ktorý získal nomináciu SAG za vynikajúce obsadenie filmu.

V roku 2002 bol obsadený ako Mike Hannigan, v seriáli Friends. Jeho filmová roľa sa neskôr ožení s Phoebe Buffay, ktorú hrala Lisa Kudrow.

Rok 2004 začal spolupracovať s režisérom a producentom Juddom Apatowom, najskôr na filme Anchorman: The Legend of Ron Burgundy a v roku 2005 spolupracovali znovu, tento krát vo filme The 40 Year-Old Virgins. V roku 2007, hral v komédií Knocked Up, kde stvárnil frustrovaného manžela herečky Leslie Mann.

V roku 2012 spoločne s Leslie Mann si zopakovali svoje úlohy z filmu Knocked Up, v komédií This Is 40, kde bol im postavám venovaný o dosť väčší priestor.

V decembri 2013 Rudd potvrdil svoju účasť vo filme Ant-Man, ktorý vyšiel v roku 2015. Svoju rolu Scotta Langa/ Ant-Mana, si tiež zopakoval v Captain America: Občianska vojna (2016), tiež v pokračovaní Ant-Man a Wasp z roku 2018 a Avengers: Endgame (2019). Na rok 2022 sa chystá tretie pokračovanie Ant-Man 3, kde by mal hrať s Evangeline Lilly.

Osobný život 
V roku 2003 sa Rudd oženil s Juliou Yaeger, s ktorou sa stretol pri natáčaní filmu Clueless. Majú dve deti: syna a dcéru. Žijú v meste Rhinebeck v New Yorku. Dňa 1. júla 2015 získal svoju hviezdu na Hollywoodskom chodníku slávy.

Zdroj 

Filmoví herci USA
Televízni herci USA
Komici USA
Osobnosti USA anglického pôvodu
Osobnosti z New Jersey
Hollywoodsky chodník slávy
Ryan Reynolds

Ryan Rodney Reynolds (* 23. október 1976, Vancouver, Britská Kolumbia, Kanada) je kanadský herec.

Detstvo a mladosť 
Narodil sa ako najmladší zo štyroch bratov vo Vancouveri. Má írskych predkov.

Kariéra 
V roku 2005 sa zviditeľnil vďaka úlohe čašníka Montyho, v komédií Waiting..., po boku Justina Longa a Anny Farisovej. S Farisovou spolupracoval v rovnakom roku aj v komédií Just Friends. V rovnakom roku si zahral aj v horore The Amityville Horror. V roku 2009 sa pripojil k natáčaniu filmu X-Men Origins: Wolverine, kde stvárnil postavu Deadpoola. V roku 2016 v tejto úlohe dostal väčší priestor v rovnomennom filme. Druhé pokračovanie Deadpoola bolo v roku 2018. V roku 2011 hral v španielskom filme Enterrado, kde jeho filmová postava bola zaživa pochovaná v rakve.

V roku 2016 získal svoju hviezdu na Hollywoodskom chodníku slávy. Po boku Salmy Hayek a Samuela L. Jacksona hral v dráme The Hitman's Bodyguard z roku 2017.

Tiež sa venuje aj dabingu. Svoj hlas prepožičal niekoľkým animovaným postavám, napríklad v seriály Griffinovci či The Croods.

Súkromný život 
V roku 2008 sa oženil s herečkou Scarlett Johanssonovou. Reynolds požiadal o rozvod v decembri 2010 a v júli 2011 boli rozvedení. V roku 2012 sa oženil s herečkou Blake Lively, s ktorou má tri deti.

V roku 2018 sa stal právoplatným americkým občanom.

Iné projekty

Zdroj 

Kanadskí filmoví herci
Kanadskí televízni herci
Kanadskí dabingoví herci
Kanadskí filmoví producenti
Hollywoodsky chodník slávy
Kanadské osobnosti írskeho pôvodu
Osobnosti z Vancouveru
Matthew McConaughey

Matthew McConaughey (angl. Matthew David McConaughey * 4. november 1969, Uvalde, Texas, USA) je americký herec. V roku 2013 obdržal ocenenie Academy Awards, v kategórii Najlepší herec v hlavnej úlohe. Od roku 2014 má svoju hviezdu na Hollywoodskom chodníku slávy.

Životopis a kariéra 
McConaughey sa narodil a vyrastal v meste Uvalde v Texase. Má dvoch starších bratov, Michaela a Patricka (ktorí boli adoptovaní). 

Začiatkom 20. rokov bol často obsadzovaný do romantických komédií. V roku 2005 hral v celovečernom filme Sahara, po boku Penélope Cruz. V roku 2012 hral McConaughey spolu s Channingom Tatumom vo filme Magic Mike. Film režíroval Steven Soderbergh. V roku 2013 stvárnil postavu Rona Woodroofa vo filme Dallas Buyers Club. Vďaka filmovej role schudol 22 kilogramov. McConaughey získal vďaka tejto úlohe niekoľko ocenení. V apríli 2014 bol časopisom Time zaradený medzi 100 najvplyvnejších ľudí na svete. V roku 2014 hral v sci-fi Interstellar. 

V roku 2019 hral v dráme Serenity, po boku Diane Lanovej a Anne Hathawayovej.

Osobný život 
Od roku 2006 chodil s Camilou Alves. Svoj vzťah spečatili svadbou, dňa 25. decembra 2011. Spoločne majú tri deti.

17. novembra 2014 McConaughey dostal hviezdu na hollywoodskom chodníku slávy.

Zdroj 

Filmoví herci USA
Televízni herci USA
Hollywoodsky chodník slávy
Držitelia Oscara za najlepší mužský herecký výkon v hlavnej úlohe
Držitelia ceny Zlatý glóbus za najlepší mužský herecký výkon (dráma)
Držitelia Critics' Choice Movie Awards
Držitelia ceny Independent Spirit Award
Osobnosti z Texasu
Držitelia Screen Actors Guild Award